C 132/144
FI
Euroopan unionin virallinen lehti
24.3.2022
Torstai 7. lokakuuta 2021
käyttää yleisesti saatavilla olevia tavaroita, palveluja ja tiloja; painottaa, että vammaisille henkilöille olisi mahdollisuuksien mukaan taattava tosiasiallinen syrjimätön esteettömyys samoin ehdoin kuin muille henkilöille ja että olisi helpotettava vammaisten henkilöiden mahdollisuuksia käyttää tarvittaessa apuvälineitä, mukaan lukien liikkuvuuden ja esteettömyyden apuvälineet, esimerkiksi tunnustetut opaskoirat ja muut avustajakoirat (31); palauttaa mieliin, että esteettömyysstandardeja hyväksyttäessä olisi kuultava vammaisia henkilöitä ja heitä edustavia järjestöjä, koska näiden asiantuntemus on olennaisen tärkeää esteettömyyden ja saavutettavuuden esteiden tunnistamiseksi; korostaa, että kohtuullinen mukauttaminen, esteettömyys ja saavutettavuus sekä kaikkia palveleva suunnittelu ovat ratkaisevan tärkeitä vammaisten henkilöiden syrjinnän torjumiseksi;
63. korostaa, että vammaisia henkilöitä hoitavilla perheenjäsenillä on elintärkeä rooli ja he täyttävät usein hoiva- ja avustustarpeet; korostaa siksi, että EU:n ja kansallisten toimintapolitiikkojen ja strategioiden on tarjottava vahvaa tukea perheenjäsenille ja omaishoitajille; pitää erittäin tärkeänä tunnustaa Euroopan tasolla vastavuoroisesti heidän roolinsa hoivan tarjoajina;
64. pitää tärkeänä, että vammaisilla henkilöillä on oikeus käyttää perusoikeuksiaan yhdenvertaiselta pohjalta; korostaa tarvetta tunnustaa, että vammaiset henkilöt ovat oikeudellisesti kelpoisia yhdenvertaisesti muiden kanssa kaikilla elämänaloilla vammaisyleissopimuksen 12 artiklan mukaisesti; kehottaa jäsenvaltioita toteuttamaan asianmukaisia ja oikea-aikaisia toimenpiteitä, jotta kaikille vammaisille henkilöille voidaan heidän vammastaan riippumatta taata oikeusjärjestelmän ja lainvalvonnan tehokas, oikeudenmukainen ja osallistava saatavuus kaikissa prosessin vaiheissa; korostaa, että tilojen ja palvelujen on oltava esteettömiä, jotta voidaan varmistaa oikeussuojan ja koko oikeudenkäynti­ prosessin yhdenvertainen saatavuus vailla syrjintää;
65. korostaa taloudellisen tuen tarvetta, jotta vammaiset henkilöt voivat palkata tai käyttää avustajia tai tukea rahallisesti perheenjäseniä, koska heidän hoivapalvelunsa maksavat aikaa ja rahaa, ja painottaa, että tämä on aivan välttämätöntä vammaisten henkilöiden ja heidän omaishoitajiensa tukemiseksi;
66. korostaa, että vammaiset henkilöt ovat sosiaalisesti syrjittyjä sekä työelämän, talouden ja sosiaalisen elämän ulkopuolella; pitää valitettavana, että vammaiset henkilöt ja etenkin ne, joiden tukitarpeet ovat suuret, ovat usein suuressa vaarassa joutua laitokseen, sillä jäsenvaltioiden nykyinen taloudellinen tuki ei ole riittävä, etenkään jos kyseessä on yhteisöperustainen ja ihmiskeskeinen tuki, joka suojelisi vammaisten henkilöiden oikeuksia (32);
67. korostaa, että vammaisyleissopimuksen 19 artiklassa määrätään oikeudesta elää itsenäisesti ja olla osallisena yhteisössä; kehottaa jäsenvaltioita varmistamaan vammaisten henkilöiden asumisjärjestelyjen muutosprosessin, jossa siirrytään laitosasumisesta järjestelmään, joka mahdollistaa yhteiskuntaan osallistumisen ja jossa palveluja tarjotaan yhteisössä kunkin henkilön toiveiden ja mieltymysten mukaan; kehottaa jäsenvaltioita sisällyttämään laitoshoidon purkamista koskeviin strategioihinsa erityisiä tavoitteita ja selkeitä määräaikoja sekä rahoittamaan näiden strategioiden täytäntöönpanoa riittävästi;
68. pitää valitettavana, että vammaiset henkilöt ja heidän tukiverkostonsa eivät lukeutuneet EU:n rokotusstrategian ensisijaisiin ryhmiin; kehottaa jäsenvaltioita tarjoamaan vammaisille henkilöille ja heidän tukiverkostoilleen ensisijaisen pääsyn rokotukseen; vaatii tähän liittyen, että covid-19-rokotteen ottamisen tulee perustua vammaisen henkilön vapaaseen ja tietoiseen suostumukseen ja että vammaisen henkilön, mukaan lukien kehitysvammaiset henkilöt, psykososiaaliselta toimintakyvyltään rajoittuneet henkilöt ja autistiset henkilöt, itsemääräämisoikeutta ja oikeuskelpoisuutta ei tule nakertaa toimenpiteillä, joiden katsotaan olevan yleisen tai yksilön edun mukaisia;
69. kehottaa toteuttamaan unionin ja kansallisen tason tutkimuksia hoitokotien ja -laitosten, ikääntyneiden ja vammaisten henkilöiden asumispalveluiden ja muiden sosiaalipalveluiden suhteettoman runsaista covid-19-tartunnoista ja -kuolemista, jotta voidaan ymmärtää syyt, tunnistaa vastuussa olevat toimijat ja toteuttaa tarvittavat toimenpiteet, jotta estetään tällaiset tapaukset tulevaisuudessa;
(31) (32)
Vetoomukset nro 1140/2015, 0857/2016, 0535/2017 ja 1140/2015 sekä 0988/2020.
https://www.edf-feph.org/independent-living-and-de-institutionalisation-policy/